Onsdag den 1. maj klokken 12 tester Beredskabsstyrelsen og politiet det landsdækkende sirenevarslingssystem. Afprøvningen af sirenerne finder sted hvert år den første onsdag i maj. Det sker for at afprøve varslingssystemet, og for at befolkningen skal lære sirenevarslingssignalerne at kende. Under testen vil der lyde tre signaler: 1. Varslingssignal: Først lyder der et varslingssignal. Varslingssignalet består af en tone, som stiger hurtigt og derefter falder langsomt. Tonen lyder fire gange, og signalet varer i alt 45 sekunder. 2. Varslingssignal gentages: Efter cirka tre minutter gentages varslingssignalet. 3. Afvarslingssignal: Efter yderligere tre minutter afgives et afvarslingssignal, som betyder, at faren er drevet over. Afvarslingssignalet består af én lang ensartet tone, som varer 45 sekunder. Man skal ikke ringe til 112 eller 114, fordi sirenerne hyler - hverken under testen, eller hvis sirenerne tages i brug på baggrund af en reel fare. Unødvendige opkald kan blokere for livsvigtige opkald til alarmcentralen. Foruden den årlige test med lyd afprøves sirenerne hver nat året rundt uden lyd. I tilfælde af en virkelig faresituation, hvor sirenerne tages i brug, er det vigtigt at vide, hvad sirenesignalerne betyder, og hvordan man skal reagere. Når varslingssignalet lyder, skal man: Gå inden døre, lukke døre og vinduer og slukke ventilationsanlæg. Søge informationer via DR eller TV2. Her vil der være meddelelser fra politiet eller andre myndigheder. DR og TV2 vil desuden bringe informationer om varslingssituationen på tekst-tv side 150. Når faren er overstået, vil sirenerne afgive afvarslingssignalet, og medierne vil orientere om, at der er sket en afvarsling. Læs mere om sirenevarsling og om, hvad du skal gøre, hvis sirenerne lyder, på Beredskabsstyrelsens hjemmeside.

Referat:
Når sirenerne lyder landet over næste onsdag, er der ikke fare på færde. Det er den årlige afprøvning.